തോട്ടില് കാണാതായ അന്തര്സംസ്ഥാന തൊഴിലാളിയെ കെണ്ടത്താനായില്ല തിരുവനന്തപുരം: ശനിയാഴ്ച കണ്ണമ്മൂല ആമയിഴഞ്ചാന് തോട്ടില് കാണാതായ അന്തര്സംസ്ഥാന തൊഴിലാളി നഹല് ദീപ് കുമാര് മണ്ഡലിനായി ഞായറാഴ്ചയും തിരച്ചില് തുടര്ന്നെങ്കിലും കണ്ടെത്താനായില്ല. അഗ്നിശമന സേനയുടെ സ്കൂബാ ടീമാണ് തിരച്ചിലിന് നേതൃത്വം നല്കുന്നത്. ജില്ല ഭരണകൂടമാണ് പ്രവര്ത്തനങ്ങള് ഏകോപിപ്പിക്കുന്നത്. സംഭവസ്ഥലം മന്ത്രിമാരായ വി. ശിവന്കുട്ടി, ജി.ആര്. അനില്, എം.എല്.എമാരായ കടകംപള്ളി സുരേന്ദ്രന്, വി.കെ. പ്രശാന്ത്, മേയര് ആര്യ രാജേന്ദ്രന് തുടങ്ങിയവര് സന്ദര്ശിച്ചു. കണ്ണമ്മൂല നെല്ലിക്കുഴി ഗ്യാസ് ഗോഡൗണിന് സമീപത്ത് വാടകക്ക് താമസിച്ചിരുന്നയാളാണ് നഹല് ദീപ് കുമാര്.കണ്ണമ്മൂലയില് മുടവന്മുകളില് മതില് വീണ് വീട് തകര്ന്നു 22 ദിവസം പ്രായമുള്ള കുഞ്ഞ് അത്ഭുതകരമായി രക്ഷപ്പെട്ടു നേമം: മുടവന്മുകള് ചിറ്റൂര്ക്കോണം പാലസ് റോഡില് സമീപവാസിയുടെ മതില് ഇടിഞ്ഞുവീണ് വീട് തകര്ന്നു. വീട്ടിനുള്ളില് ഉറങ്ങിക്കിടക്കുകയായിരുന്ന കുടുംബാംഗങ്ങള് അത്ഭുതകരമായി രക്ഷപ്പെട്ടു.ഇതില് 22 ദിവസം പ്രായമുള്ള കുഞ്ഞും ഉള്പ്പെടുന്നു. ഞായറാഴ്ച പുലര്ച്ച ഒരു മണിക്കാണ് സംഭവം. ഷീറ്റുമേഞ്ഞ വീടാണ് മതില്വീണതുകാരണം തകര്ന്നത്. ചിറ്റൂര്ക്കോണം സ്വദേശികളായ ബിനു 35, ഉണ്ണിക്കൃഷ്ണന് 26, ലീല 80, സന്ധ്യ 23, മകന് ജിതിന് നാല്, 22 ദിവസം പ്രായമുള്ള മാളു എന്നിവരാണ് വാടകവീട്ടിനുള്ളില് ഉണ്ടായിരുന്നത്. ഇവരില് ലീല, ഉണ്ണികൃഷ്ണന് എന്നിവര്ക്ക് നിസ്സാര പരിക്കേറ്റു. രവീന്ദ്രന് നായരുടെ 25 അടി ഉയരമുള്ള കോണ്ക്രീറ്റ് സംരക്ഷണഭിത്തി വീടിന് മുകളിലേക്ക് തകര്ന്നുവീഴുകയായിരുന്നു. കനമുള്ള കോണ്ക്രീറ്റിനടിയില് ഉണ്ണികൃഷ്ണന് പെട്ടുപോയി.ചെങ്കല്ചൂള ഫയര്ഫോഴ്സ് ഓഫിസില് നിന്നും സ്റ്റേഷന് ഓഫിസര് എസ്.ടി. സജിത്ത്, നിതിന്രാജ് എന്നിവരുടെ നേതൃത്വത്തിലുള്ള സംഘമാണ് രക്ഷാപ്രവര്ത്തനം നടത്തിയത്. ഒന്നര മണിക്കൂറിലധികം പരിശ്രമിച്ച് മണ്ണ് നീക്കം ചെയ്തും കട്ടര് ഉപയോഗിച്ച് കോണ്ക്രീറ്റ് മുറിച്ചുനീക്കിയുമാണ് അപകടത്തില്പെട്ടവരെ രക്ഷപ്പെടുത്തുകയും ആശുപത്രിയില് എത്തിക്കുകയും ചെയ്തത്. ഓട്ടോ ഒഴുക്കില്പെട്ടു നാട്ടുകാര് രക്ഷകരായി വെള്ളറട: ഓട്ടോറിക്ഷ ഒഴുക്കില്പെട്ടപ്പോള് നാട്ടുകാര് രക്ഷകരായി.കഴിഞ്ഞ ദിവസം അമ്ബൂരി ചാക്കപ്പാറയിലായിരുന്നു സംഭവം. ശക്തമായ മഴയില് വീട്ടമ്മയുമായി സവാരി വരികയായിരുന്ന ഓട്ടോയാണ് ചാക്കപ്പാറയില് കരകവിഞ്ഞ് റോഡിലേക്കൊഴുകിയ കൈത്തോട്ടിലേക്ക് ഒഴുകി നീങ്ങിയത്. ഓട്ടോറിക്ഷയെ നാട്ടുകാര് ഉന്തി റോഡിലേക്ക് കയറ്റി. യാത്രക്കാരി അപകടത്തില്പെടാതെ അത്ഭുതകരമായി രക്ഷപ്പെട്ടു.